b'\n_START_ARTICLE_\nSt\xc3\xb8vring\n_START_SECTION_\nFra oldtiden\n_START_PARAGRAPH_\n5 kilometer \xc3\xb8st for byen findes landsbyen Volsted, som er en forteby med g\xc3\xa5rde anlagt i en stor \xc3\xa5ben kreds om forten, dvs. en \xc3\xa5ben plads. Dette f\xc3\xa6nomen findes ikke mange steder i Danmark._NEWLINE_Dertil har man ved udgravning nord for Gr\xc3\xa6vlingen helt uventet fundet to store huse fra overgangen mellem bondestenalderen og bronzealderen, omkring 1700 f.Kr. +/- nogle \xc3\xa5rhundreder. Placeringen gav tilgang til b\xc3\xa5de agerjord og gr\xc3\xa6sning for husdyrene, samt \xc3\xa5en i den nuv\xc3\xa6rende St\xc3\xb8vring \xc3\x85dal, oldtidens hovedvej p\xc3\xa5 egnen, der ogs\xc3\xa5 gav mulighed for fiskeri.\n_START_SECTION_\nHistorie\n_START_PARAGRAPH_\nI 1682 bestod landsbyen af 12 g\xc3\xa5rde og 8 huse uden jord. Det samlede dyrkede areal udgjorde 437,1 t\xc3\xb8nder land skyldsat til 58,40 t\xc3\xb8nder hartkorn. Dyrkningsformen var gr\xc3\xa6smarksbrug med t\xc3\xa6gter._NEWLINE_I 1875 blev byen beskrevet s\xc3\xa5ledes: "St\xc3\xb8vring med Skole, Vandm\xc3\xb8lle, Kro, 2 mindre Handelsetablissementer og Jernbanestation".  _NEWLINE_Omkring \xc3\xa5rhundredeskiftet blev byen beskrevet s\xc3\xa5ledes: "St\xc3\xb8vring, ved Hovedlandevejen, med Skole, Friskole, Folkeh\xc3\xb8jskole (opr. 1886), Sparekasse for B.-Gravlev Past. (opr. 10/4 1872; 31/3 1898 var Sparernes Tilgodehav. 44,169 Kr., Rentef. 3 3/5 pCt., Reservef. 3434 Kr., Antal af Konti 393), G\xc3\xa6stgiveri, 2 K\xc3\xb8bmandsforretn., Hammerv\xc3\xa6rk, M\xc3\xb8lle, Planteskole, Maltg\xc3\xb8reri, Bageri, Andelsmejeri (Elinelund), J\xc3\xa6rnbane- og Telegrafstation samt Postekspedition".'